Eiropadome savos 2020. gada 1. un 2. oktobra secinājumos norādīja, ka ES mācīsies no Covid-19 pandēmijā gūtās pieredzes un vērsīsies pret atlikušo vienotā tirgus sadrumstalotību, šķēršļiem un trūkumiem, stājoties pretī ārkārtējā stāvokļa situācijām. Atjauninātajā Industriālās stratēģijas paziņojumā Komisija paziņoja par instrumentu, ar kura palīdzību tiks nodrošināta personu brīva pārvietošanās un preču un pakalpojumu brīva kustība, kā arī lielāka pārredzamība un koordinācija krīzes laikos. Iniciatīva ir daļa no Komisijas 2022. gada darba programmas. Eiropas Parlaments atzinīgi novērtēja Komisijas plānu nākt klajā ar Vienotā tirgus ārkārtējā stāvokļa instrumentu un aicināja Komisiju to izstrādāt kā juridiski saistošu strukturālu instrumentu, lai nākotnes krīžu gadījumā nodrošinātu personu brīvu pārvietošanos un preču un pakalpojumu brīvu kustību.

Vienotais tirgus ir viena no ES lielākajām priekšrocībām un pamats ES ekonomikas izaugsmei un labklājībai. Nesenās krīzes, piemēram, Covid-19 pandēmija vai Krievijas iebrukums Ukrainā, ir izgaismojušas noteiktu vienotā tirgus un tā piegādes ķēžu neaizsargātību neparedzētu traucējumu gadījumā un tajā pašā laikā arī to, cik lielā mērā Eiropas ekonomika un visas tajā iesaistītās personas var paļauties uz labi funkcionējošu vienoto tirgu. Nākotnē papildus ģeopolitiskajai nestabilitātei klimata pārmaiņas un no tām izrietošās dabas katastrofas, bioloģiskās daudzveidības zudums un globālā ekonomiskā nestabilitāte var radīt citas, jaunas ārkārtējā stāvokļa situācijas. Šā iemesla dēļ ir jāgarantē vienotā tirgus darbība ārkārtējā stāvokļa situācijās.

Komisija 2022. gada 29. jūlijā iesniedza pārskatīto ietekmes novērtējumu Regulējuma kontroles padomei. Regulējuma kontroles padome sniedza pozitīvu atzinumu ar piezīmēm. Minētās piezīmes attiecās uz vajadzību plašāk izpētīt dažādu veidu krīzes, kas var ietekmēt vienotā tirgus darbību, skaidrāk izklāstīt mijiedarbību ar iespējamiem pasākumiem, ko veic, pamatojoties uz LESD 4. panta 2. punktu, un vajadzību pietiekami pamatot dažus no ierosinātajiem pasākumiem no subsidiaritātes un proporcionalitātes viedokļa. Lai ņemtu vērā minētās piezīmes, tika pievienotas norādes par potenciālu turpmāku krīžu ietekmi, tika labāk izskaidrota mijiedarbība ar potenciālajiem pasākumiem atbilstoši LESD 4. panta 2. punktam un tika pievienota sīkāka informācija par obligātajiem pasākumiem, kas paredzēti ārkārtējā stāvokļa režīmā.

Papildu informācija par to, kā Regulējuma kontroles padomes ieteikumi ir atspoguļoti ietekmes novērtējuma ziņojumā, ir atrodama ietekmes novērtējuma 1. pielikuma 3. punktā.

•Normatīvā atbilstība un vienkāršošana

Saskaņā ar Komisijas Normatīvās atbilstības un izpildes programmu (REFIT) visām iniciatīvām, kuru mērķis ir mainīt spēkā esošos ES tiesību aktus, vajadzētu būt vērstām uz to, lai vienkāršotu un efektīvāk sasniegtu noteiktos politikas mērķus (t. i., samazinātu nevajadzīgas regulatīvās izmaksas).

Vispārējā VTĀI pakete paredz pasākumu rīkkopu vienotā tirgus ārkārtējā stāvokļa situāciju risināšanai, kura sastāv no tādu pasākumu kopuma, kas piemērojami pastāvīgi, kā arī atsevišķiem pasākumiem, kas piemērojami tikai modrības režīmā vai ārkārtējā stāvokļa režīmā un ir aktivizējami atsevišķi. Pašreizējais priekšlikums paredz ārkārtējā stāvokļa procedūras atbilstības novērtēšanai, laišanai tirgū, kopīgu specifikāciju pieņemšanai un tirgus uzraudzībai. Nav administratīvu izmaksu uzņēmumiem un iedzīvotājiem, kas būtu piemērojamas tūlītēji un vienotā tirgus normālās darbības laikā.

Attiecībā uz pasākumiem, kas ir daļa no vispārējās VTĀI paketes un kas varētu radīt būtisku ietekmi un potenciālas izmaksas MVU, jo īpaši tādiem pasākumiem kā obligātie informācijas pieprasījumi, pieprasījumi kāpināt ražošanu un pieņemt par prioritāriem atzītus pasūtījumus, šādu pasākumu papildu aktivizēšanas laikā Komisija veiks konkrētu to analīzi un novērtējumu par to ietekmi un samērīgumu, jo īpaši to ietekmi uz MVU. Minētais novērtējums būs daļa no šo konkrēto pasākumu papildu aktivizācijas procesa, kas tiks veikts ar Komisijas īstenošanas aktu (papildus ārkārtējā stāvokļa režīma vispārējai aktivizēšanai). Atkarībā no krīzes rakstura un attiecīgajām stratēģiskajām piegādes ķēdēm un krīzē būtiskajiem produktiem tiks nodrošināti īpaši atvieglojumi MVU. Lai gan nav iespējams pilnībā izslēgt mikrouzņēmumus no tādu pasākumu tvēruma, kā, piemēram, obligātie informācijas pieprasījumi, jo šiem uzņēmumiem var būt īpaša unikāla zinātība vai patenti, kas ir kritiski svarīgi krīzes situācijā, īpašie atvieglojumi ietvers vienkāršotus aptauju veidus, mazāk apgrūtinošas ziņošanas prasības un ilgākus termiņus atbilžu sniegšanai, ciktāl iespējams, ņemot vērā vajadzību pēc steidzamības konkrētas krīzes kontekstā.

Vispārējās VTĀI paketes kontekstā tiks atcelta Regula (EK) Nr. 2679/98, ar ko izveido reaģēšanas mehānismu, lai risinātu tādus uz dalībvalsti attiecināmus šķēršļus preču brīvai kustībai, kuri izraisa nopietnus traucējumus un prasa tūlītēju rīcību (“Zemeņu regula”). Tādējādi tiesiskais regulējums tiks vienkāršots.

•Pamattiesības

Priekšlikumam nav ietekmes uz pilsoņu vai uzņēmumu pamattiesību īstenošanu.

4.IETEKME UZ BUDŽETU

Šajā aktā paredzētie pasākumi attiecas uz mērķtiecīgiem grozījumiem spēkā esošajos tiesību aktos par ražošanu. Par to īstenošanu un piemērošanu ir atbildīgas dalībvalstis. Tādējādi nebūs ietekmes uz Savienības budžetu.

5.CITI ELEMENTI

•Īstenošanas plāni un uzraudzīšanas, izvērtēšanas un ziņošanas kārtība

Šajā priekšlikumā nav ietverti konkrēti uzraudzības mehānismi. Konkrētās uzraudzības prasības jau ir ietvertas ES nozaru regulējumos, kas tiek grozīti ar šo priekšlikumu, un grozījumiem nav ietekmes uz šo esošo uzraudzīšanas, izvērtēšanas un ziņošanas kārtību.

•Eiropas Ekonomikas zona

Ierosinātais akts skar Eiropas Ekonomikas zonu un ir jāattiecina uz to.

•Detalizēts konkrētu priekšlikuma noteikumu skaidrojums

Grozījumi, ko plānots ieviest ar šo priekšlikumu, aptver šādus aspektus:

1)paziņoto struktūru īstenota prioritātes piešķiršana tādu produktu atbilstības novērtēšanai, kuri noteikti par krīzē būtiskiem;

2)iespēja valsts kompetentajām iestādēm izsniegt pagaidu atļaujas par krīzē būtiskiem produktiem, kam nav veiktas atbilstības novērtēšanas standartprocedūras, ar nosacījumu, ka produkti atbilst visām piemērojamām pamatprasībām un ka atļauja ir spēkā tikai uz vienotā tirgus ārkārtējā stāvokļa situācijas laiku un izsniedzējas dalībvalsts teritorijā;